呼酒告竭不果飲徒飲漿因次淵明述酒韻
作者：李彭
朝代：宋

paragraphs: 貧賤俯中歲，沒齒甘無聞。
藿食屢清餓，勢與膏粱分。
斯濫非我事，濁醪餞歸雲。
槖饘從告竭，不廢抱皇墳。
嘯歌夜漫漫，曜靈未能晨。
豈非杜康絕，督郵那復馴。
壺漿當觥飲，舉白澆余唇。
飛霜凝暑路，調齊何殷勤。
不堪餉親串，一笑貽文君。
悠悠缺陷界，本無蕕與薰。
亡于天地間，而生經緯文。
東丘終反魯，仲淹世居汾。
懷寶何必售，千載猶心親。
伊優與骯髒，榮衰本同倫。